recursal/SuperWikiNEXT-32B huggingface dataset:
|  |  |
| --- | --- |
|  |  *See artikkel räägib jääkeeglimängijast; korvpalluri kohta vaata artiklit Kevin Martin (korvpallur)* |

---

|  |
| --- |
| Kevin Martin (2009) |
|  |
| Kuld | 2010 | jääkeegel |
| Hõbe | 2002 | jääkeegel |
|  |
| Kuld | 2008 | jääkeegel |
| Hõbe | 1991 | jääkeegel |
| Hõbe | 2009 | jääkeegel |

**Kevin Martin** (sündinud 31. juulil 1966 Killamis Alberta provintsis) on endine Kanada jääkeeglivõistkonna kapten, olümpiavõitja.

Tema hüüdnimed on The Bear ('Karu') ja K-Mart.

Martin mängib rahvusvahelisel tasemel alates 1986. aastast, mil saavutas juunioride maailmameistrivõistlustel Dartmouthis hõbemedali. Ta on neljakordne Kanada meister (1991 Hamiltonis, 1997 Calgarys, 2008 Winnipegis ja 2009 Calgarys) ning kolmekordne karikavõitja (2005, 2006, 2009).

Ta on esimene kapten, kes võitnud kõik suure slämmi turniirid jääkeeglis. Kokku on ta võitnud 11 suure slämmi turniiri.

Maailmameistrivõistlustel on Martin osalenud neli korda. Ta on 2008. aasta maailmameister ning 1991. ja 2009. aasta hõbemedalivõitja. Samas on ta üks kuuest Kanada kaptenist, kes MM-il medalita jäänud: 1997 võitis tema juhitav meeskond küll eelturniiri, kuid poolfinaalis kaotas Rootsile ja pronksimängus Šotimaale.

1992. aasta taliolümpiamängudel oli jääkeegel näidisala. Martini meeskond võitis eelturniiril kõik kolm vastast, kuid kaotas seejärel poolfinaalis 4:8 Šveitsile ja pronksimängus 2:9 USA-le.

1998. aasta taliolümpiamängude Kanada koondise valikvõistlustel kaotas Martin finaalis Mike Harrise võistkonnale ja olümpiale ei pääsenud.

2002. aasta taliolümpiamängudel alistas Martini juhitav Kanada meeskond eelturniiril 8 vastast, kaotades üksnes Rootsile 5:6. Eelturniiri võitjat otsustavas mängus võideti eelviimases voorus Norra koguni 9:4. Poolfinaalis mindi vastamisi eelturniiri neljandana lõpetanud Rootsiga ja saadi 6:4 revanš. Kuid finaalis enam Norrat võita ei õnnestunud: tuli vastu võtta kaotus 5:6 ja hõbemedalid.

2006. aasta taliolümpiamängude Kanada koondise valikvõistlustel jäi Martini meeskond eelringis kuuendaks ja olümpiamängudele pääsu tuli jällegi neli aastat oodata.

2010. aasta taliolümpiamängudel võitis Kanada eelturniiril kõik vastased, sealhulgas eelturniiril teiseks tulnud Norra avavoorus lisaajal 7:6. Poolfinaalis võideti Rootsi 6:3 ja finaalis ootas taas Norra, keda seekord võideti 6:3.

Kevin Martin on abielus Shauna Martiniga. Neil on lapsed Karrick, Kalycia ja Mykaela.

Vaata ka
--------

* Jääkeegel 1992. aasta taliolümpiamängudel
* Jääkeegel 2002. aasta taliolümpiamängudel
* Jääkeegel 2010. aasta taliolümpiamängudel
**Geštaltteraapia** on psühhoteraapia meetod, millele panid 1940. aastatel aluse Frederick (Fritz) ja Laura Perls. 

See põhineb kahel mõtteviisil:

* fenomenoloogia – õpetus, mis aitab astuda hetkeks kõrvale oma tavapärasest mõtlemise viisist, nägemaks erinevust selle vahel, mis tegelikult toimub ja kuidas seda tajutakse läbi kogemuse prisma;
* eksistentsialism – fookus on inimeste eksistentsil, omavahelistel suhetel, rõõmudel, kannatustel ja muul sellisel, nii nagu seda vahetult kogetakse. Eksistentsialistid arvavad, et inimesed avastavad ja loovad ennast pidevalt uuesti, uusi eesmärke, probleeme ja võimalusi jätkub alatiseks.

Geštaltteraapia on holistlik. See käsitleb inimest kui tervikut: tema füüsilist, psühholoogilist, intellektuaalset, emotsionaalset, interpersonaalset ja spirituaalset osa. Geštaltteraapia õpetab teadlik olema, keskendudes siin ja praegu tajumisele ja tundmisele interpreteerimise ja eelarvamuste kütkes olemise asemel. See, mida otseselt tajutakse ja tuntakse, on usaldusväärsem seletustest ja interpretatsioonidest. Teadlikus kontaktis teiste inimeste ja keskkonnaga suurenevad võimalused kvaliteetsete suhete tekkeks ning ollakse võimeline avastama uusi, loovaid lahendusi oma heaolu suurendamiseks.
**Moses Veerasammy Nagamootoo** (tamili keeles மோசஸ் வீராசாமி நாகமுத்து; sündinud 30. novembril 1947) on Guyana poliitik ja kirjanik, kes oli 20. maist 2015 kuni 2. augustini 2020 Guyana peaminister.

Elu ja karjäär
--------------

Nagamootoo sündis Briti Guiana Whimi külas (tänapäeval Ida-Berbice-Corentyne piirkond). Ta on tamili-india päritolu. Ta on töötanud õpetaja, ajakirjaniku ning hiljem advokaadina.

Aastal 1992 valiti ta Kodanike Progressipartei (PPP) nimekirjas Guyana rahvusassmableesse. Hiljem oli ta nii teabeminister kui ka kohalike omavalitsuste minister. Ta jäi valitsusse nii Cheddi Jagani, Samuel Hindsi, Janet Jagani kui ka Bharrat Jagdeo ametiaegadel. Aastal 2000 astus ta ministrikohalt tagasi, kuid jäi parlamendi liikmeks kuni 2011. aastani, kui ta astus välja PPP-st, mille liige ta oli olnud alates 1964. aastast.

Nagamootoost oli meedia andmetel saamas 2011. aastal PPP presidendikandidaat, kuid ta astus sama aasta 24. oktoobril erakonnast välja. Oma otsust põhjendas ta vajadusega "rohkematele ideedele ning uuele dialoogile Guyana majanduse ja välispoliitika küsimustes". Nagamootoo liitus opositsioonierakonnaga Muutuse Allianss (AFC) ning ta taasvaliti parlamenti.

Pärast opositsiooniliidu võitu 2015. aasta valimistel, nimetati Nagamootoo 20. mail 2015 peaministriks ning esimeseks asepresidendiks. Ta pidi juba 12. juunil 2015 presidendi kohuseid täitma, kui David Granger viibis visiidil Ameerika Ühendriikides.

### Kirjanikuna

Moses Nagamootoo avaldas 2001. aastal romaani "Hendree's Cure", mis räägib tamili kalurite elust 1950. ja 1960. aastatel.

Viited
------

1. ↑  Sanchayan, Kulasegaram (15. juuni 2015). "First Tamil Prime Minister". *An interview with Moses Nagamootoo*. Special Broadcasting Service. Originaali arhiivikoopia seisuga 29. august 2017. Vaadatud 15. juuni 2015.
2. ↑  "Sixteen ministers sworn in", *Stabroek News*, 21 May 2015.
3. ↑  "PM Nagamootoo performing functions of President", *Stabroek News*, 12 June 2015.

|  |  |  |
| --- | --- | --- |
| Eelnev**Samuel Hinds** | **Guyana peaminister**2015–2020 | Järgnev**Mark Phillips** |
**Kevin Renno** (sündinud 28. veebruaril 1986) on eesti võitlussportlane. Teda tuntakse ka hüüdnime Kevin "**The Pitbull**" Renno all.

Kevin Renno

Hariduskäik
-----------

Kevin Renno on lõpetanud Õismäe Humanitaargümnaasiumi.

Karjäär
-------

Renno hakkas kikkpoksi treenima aastatel 2003–2005 Sander Saadi juhendamisel ja 2005. aastast taipoksi ehk *Muay Thai'*d Dane Pulberti juhendamisel. 
Aastatel 2007 ja 2009 võitis taipoksi EM-il kuldmedali. Aastal 2010 sai Rahvusvahelise Kikkpoksiliidu (ISKA) MM-il taipoksis kuldmedali ja oriental’i stiilis hõbemedali ning Maailma Kikkpoksiamatööride Liidu (WPKA) MM-il taipoksis kuldmedali.

2003. ja 2007. aastal tuli taipoksis Eesti meistriks.

Aastast 2006 Tallinna Taipoksi Klubi treener ja 2008. aastast Eesti Muay Thai Liidu president. Aastast 2016 Kevin Renno Võitlusspordi Akadeemia juhatuse liige.

Äritegevust alustas 20-aastaselt. 2019 aasta 16. veebruaril korraldas Renno Tallinna Tondiraba jäähallis Eesti lahtiste võitluskunstide mängude raames võitlusspordigala "The League", kus toimus kaheksamehe turniir, milles kikkpoksijad Balti- ja Põhjamaadest tulid kokku et võistelda 10 000 euro peale.

Üritus oli kõikidele suurperedele tasuta. Lisaks läks iga ostetud pileti hinnast 1 euro heategevuslikule kampaaniale "Stopp kiusamisele!", mis on Kevin Renno Võitlusspordi akadeemia algatatud heategevuslik kampaania, milles osalevad Kevin Renno ise, lauljad Ott Lepland, Artjom Savitski ja Sissi Benita, DJ Andres Puusepp, räppar Cool D ning Tallinna Volikogu esimees Mihhail Kõlvart.

Renno on kampaaniaga "Stopp kiusamisele!" käinud mitmes koolis, näiteks Õismäe Gümnaasiumis, Pääsküla Gümnaasiumis ja Gaia koolis.

Saavutused
----------

**Amatööritasemel**

* ISKA maailmameister taipoksis 2010
* WPKA maailmameister kikkpoksis 2010

**Profitasemel**

* WKA Euroopa meister taipoksis
* WFCA Baltimaade meister taipoksis
* WFC Euroopa meister kikkpoksis
* WFC maailmameister kikkpoksis
* WPMF maailmameister taipoksis

Viited
------

1. ↑  "Renno, Kevin". *ESBL*. Vaadatud 10.04.2019.
2. ↑  Kevin Renno. "Stopp kiusamisele". *Kevin Renno Võitlusspordi Akadeemia*. Originaali arhiivikoopia seisuga 6.06.2019. Vaadatud 10.04.2019.
3. ↑  "Kikkpoksiturniir The League". *Eesti Lasterikaste Perede Liit*. Vaadatud 10.04.2019.
4. ↑  "Kampaania „Stopp kiusamisele!" jõudis Gaia kooli". *GoodNews Sport*. Vaadatud 10.04.2019.
5. ↑  "FOTOD! Kampaania „Stopp kiusamisele!" jõudis Pääsküla gümnaasiumisse". *Goodfight*. Vaadatud 10.04.2019.
6. ↑  "Treenerid". *Kevin Renno Võitlusspordi Akadeemia*. Originaali arhiivikoopia seisuga 29.05.2019. Vaadatud 10.04.2019.
Kevin Diks 2015. aastal SBV Vitesse särgis
**Kevin Diks Bakarbessy** (sündinud 6. oktoobril 1996 Apeldoornis) on Hollandi jalgpallur, kes mängib kaitsjana Taani kõrgliiga klubis FC København.

Ta alustas klubikarjääri Hollandi klubis SBV Vitesse, debüteerides Hollandi kõrgliigas hooajal 2014–15.

2016. aasta juulis sõlmis ta viieaastase lepingu Itaalia kõrgliiga klubiga Fiorentina. Fiorentinas mängides sai ta Itaalia kõrgliigas hooaja 2016–17 esimeses pooles kirja vaid kaks mängu. Seejärel oli ta kuni 2021. aastani laenul teistes klubides: hooaja 2016–17 teises pooles taas Vitesses, 2017–2018 Hollandi kõrgliiga klubis Feyenoord, 2019. aastal Itaalia klubis Empoli ja 2019–2021 Taani kõrgliiga klubis AGF.

2021. aasta juulis sõlmis Diks nelja-aastase lepingu Københavniga.

Aastatel 2014–2016 mängis Diks Hollandi noortekoondistes.

Diks on Indoneesia päritolu.

Saavutused
----------

Vitesse
* KNVB beker: 2016–17

Feyenoord
* KNVB beker: 2017–18

Viited
------

1. ↑ . "Diks, il fantasma della rosa viola. L'olandese non si vede mai e Corvino…". Fiorentinanews.com. 26.1.2018. Vaadatud 29.1.2022
Kiriku kellatorn (1428)
**Madonna della Salute** ehk **Beata Vergine della Salute** on palverännukirik Itaalias Veneto maakonnas Padova provintsis Abano Terme vallas.

Kirik asub kohas, kus legendi järgi Jumalaema ilmus Pietro Falcole ja tervendas tema haavad. 

Kirik on ladina risti kujulise põhiplaaniga. Tal on pealööv, kaks külglöövi ja kolm apsiidi, mis on kaunistatud friisiga. 

Kirikul on barokkportaal (1667), märkimisväärne kellatorn. Altariruumis on Jacopo da Mantagnana freskod, mis kujutavad Peetruse ja Maarja lugusid, ning Palma Noorema altarimaal, mis kujutab Ristilöödut Augustinuse ja Hieronymuse vahel.

Tervisveed
----------

Kirikus on väike Terme Euganee tervisveeallikas. Kuni 2003. aastani osutati kõrval asuvas kloostris teraapiateenust.

Ajalugu
-------

Kirik rajati 1428–1435. 

20. sajandil tuli see varisemisohtlikkuse tõttu korduvalt sulgeda, kuid pärast põhjalikku restaureerimist on see 1976. aastast hinnatud kontserdipaik.

Välislingid
-----------

* Monteortone kihelkond
Mads Roerslev (2017)
**Mads Roerslev Rasmussen** (sündinud 24. juunil 1999 Kopenhaagenis) on Taani jalgpallur, kes mängib paremkaitsjana Inglismaa Premier League'i klubis Brentford.

Ta alustas klubikarjääri Taani klubis København. Klubi põhimeeskonnas debüteeris ta 26. oktoobril 2016 Taani karikavõistluste mängus Jammerbugti vastu ja lõi selles mängus ka värava. Hooajal 2016/17 debüteeris Roerslev ka Taani kõrgliigas. 2017. aastal oli ta lühikest aega laenul Rootsi kõrgliigaklubis Halmstads BK ja 2019. aastal Taani kõrgliigaklubis Vendsyssel FF.

2019. aasta augustis sõlmis ta lepingu Brentfordiga, mis mängis toona Inglismaa esiliigas. 2021. aastal kindlus ta Brentfordiga pääsu Inglismaa kõrgliigasse. 2. jaanuaril 2022 lõi ta mängus Aston Villa vastu oma esimese värava Inglismaa kõrgliigas; Roerslev värav 83. minutil osutuks ka võiduväravaks. Lisaks andis Roerslev selles mängus Brentfordi esimese värava löönud Yoane Wissale väravasöödu.

Aastatel 2015–2021 mängis Roerslev Taani noortekoondistes.

Viited
------

1. ↑  "Mads Roerslev signs new contract". *www.brentfordfc.com*. Vaadatud 8. märtsil 2020.
2. ↑   (vaadatud 26.12.2022)

Välislingid
-----------

 Mads Roerslev – pildid, videod ja helifailid Wikimedia Commonsis
* Mads Roerslev brentfordfc.com lehel
Kevin Gameiro (2016)
**Kevin Dominique Gameiro** (sündinud 9. mail 1987 Senlisis) on Prantsusmaa jalgpallur, kes mängib ründajana Prantsusmaa kõrgliiga klubis RC Strasbourg.

Ta alustas Strasbourgis ka klubikarjääri. Strasbourgiga liitus ta 2004. aastal. 2005. aastal debüteeris ta klubi meeskonnas Prantsusmaa kõrgliigas. Prantsusmaa kõrgliigas on ta mänginud veel Lorienti (2008–2011) ja Paris Saint-Germaini meeskonnas (2011–2013). Hooajal 2010–11 valiti ta Lorientis mängides Prantsusmaa kõrgliiga hooaja sümboolsesse koosseisu. Hooajal 2012–13 tuli ta Paris Saint-Germainiga Prantsusmaa meistriks.

Aastatel 2013–2021 mängis ta Hispaania kõrgliiga klubides: aastatel 2013–2016 Sevillas, 2016–2018 Madridi Atléticos ja 2018–2021 Valencias. Sevillaga võitis ta UEFA Euroopa Liiga kolm korda ja Madridi Atléticoga ühe korra. Valenciaga võitis ta 2019. aastal Hispaania karika.

2021. aasta juulis naasis Gameiro Strasbourgi, kellega sõlmis kaheaastase lepingu.

Debüüdi Prantsusmaa jalgpallikoondises tegi Gameiro 3. septembril 2010 EM-i valikmängus Valgevene vastu. Koondisekarjääri esimese värava lõi ta 6. juunil 2011 sõprusmängus Ukraina vastu.

Saavutused
----------

Paris Saint-Germain
* Ligue 1: 2012–13

Sevilla
* UEFA Euroopa Liiga: 2013–14, 2014–15, 2015–16

Madridi Atlético
* UEFA Euroopa Liiga: 2017–18

Valencia
* Copa del Rey: 2018–19

Välislingid
-----------

 Kevin Gameiro – pildid, videod ja helifailid Wikimedia Commonsis
Emiliano Martínez (2015)
**Damián Emiliano Martínez Romero** (sündinud 2. septembril 1992 Mar del Platas) on Argentina jalgpallur, kes mängib väravavahina Inglismaa Premier League'i klubis Aston Villa ja Argentina jalgpallikoondises.

Aastatel 2008–2010 kuulus ta Argentina klubisse Independiente.

2010. aastal liitus ta Inglismaa klubiga Arsenal. Arsenal põhimeeskonnas debüteeris ta 26. septembril 2013 liigakarika mängus Coventry City vastu. Martínez oli Arsenali varuväravavaht kuni 2020. aastani. Kokku sai Arsenali meeskonnas kirja 38 mängu, sealhulgas 15 mängu Inglismaa kõrgliigas. Lisaks käis ta vahepealsetel perioodidel laenul teistes klubides: hooaja 2011–12 lõpus Inglismaa tugevuselt neljanda liiga klubis Oxford United, hooajal 2013–14 Inglismaa esiliiga klubis Sheffield Wednesday, hooaja 2014–15 lõpus Inglismaa esiliiga klubis Rotherham United, hooajal 2015–16 Inglismaa esiliiga klubis Wolverhampton Wanderers, hooajal 2017–18 Hispaania kõrgliiga klubis Getafe ja hooajal 2018–19 Inglismaa esiliiga klubis Reading.

2020. aasta septembris siirdus ta 20 miljoni naelsterlingi eest Aston Villasse, kellega sõlmis nelja-aastase lepingu. Hooajal 2020–21 tegi Martínez Premier League'is 15 nullimängu, millega oli liigas paremuselt kolmas väravavaht ning valiti samal hooajal Aston Villa hooaja parimaks mängijaks.

Argentina jalgpallikoondisse kutsuti Martínez 2011. aastal, kuid koondisedebüüdi tegi ta alles 3. juunil 2021 MM-i valikmängus Tšiili vastu. Ta kuulub Argentina koondisse 2021. aasta Copa Américal.

Saavutused
----------

Arsenal
* FA Cup: 2019–20
* FA Community Shield: 2014, 2015, 2020

Viited
------

1. ↑  "Arsenal confirm £20m Emiliano Martinez transfer as goalkeeper joins Aston Villa". Evening Standard. 16.9.2020. Vaadatud 17.3.2021
2. ↑  "Martinez completes £20m transfer to Aston Villa from Arsenal". Goal. 16.9.2020. Vaadatud 17.3.2021

Välislingid
-----------

 Emiliano Martínez – pildid, videod ja helifailid Wikimedia Commonsis

| * v
* r
Argentina koondis  –  2022. aasta jalgpalli maailmameistrivõistlused |
| --- |
| 

* 1 Armani
* 2 Foyth
* 3 Tagliafico
* 4 Montiel
* 5 Paredes
* 6 Pezzella
* 7 De Paul
* 8 Acuña
* 9 Álvarez
* 10 Messi (c)
* 11 Di María
* 12 Rulli
* 13 Romero
* 14 Palacios
* 15 Correa
* 16 Almada
* 17 Gómez
* 18 Rodríguez
* 19 Otamendi
* 20 Mac Allister
* 21 Dybala
* 22 La. Martínez
* 23 E. Martínez
* 24 Fernández
* 25 Li. Martínez
* 26 Molina
* Treener: Scaloni

 | Argentina |
|  |  |
| --- | --- |
|  |  *See artikkel on suurhertsog Jeani abikaasast, 1919–1964 valitsenud suurhertsoginna kohta vaata artiklit Charlotte (Luksemburgi suurhertsoginna)* |

---

Charlotte
**Joséphine-Charlotte**, **Belgia printsess**, **Luksemburgi suurhertsoginna** (*Joséphine-Charlotte Ingeborg Elisabeth Maria Josepha/Marie-José Margarethe/Marguerite Astrid*; 11. oktoober 1927 – 10. jaanuar 2005) oli Luksemburgi suurhertsogi Jeani abikaasa.

Lapsepõlv
---------

Charlotte sündis Brüsselis kuningapalees Léopold III ja Rootsi printsessi Astridi tütrena ning kasvas üles Stuyvenbergi lossis. Charlotte'i ema hukkus 1935. aastal autoõnnetuses, olles vaid 39-aastane.

Haridus
-------

Haridusteed alustas Charlotte kodus, kus spetsiaalselt tema jaoks pandi kokku väike grupp õpilasi. 1940. aastate lõpul pandi ta internaatkooli, misjärel jätkus ta õpetamine taas eraõpetajate käe all. Stabiilse haridustee katkestasid liitlasväed, kes 7. juunil 1944 Prantsusmaal maabusid, misjärel Charlotte ja ta pere saadeti Saksamaale. Perekond vabastati 7. mail 1945, misjärel nad kolisid Šveitsi. Charlotte jätkas õpinguid Genfis École Supérieure de Jeunes Fillesis, millele järgnesid lastepsühholoogia kursused Genfi Ülikoolis.

Abielu ja lapsed
----------------

9. aprillil 1953 abiellus Charlotte Luxembourgis prints Jeaniga.

* printsess Marie-Astrid (sündinud 17. veebruaril 1954)
* suurhertsog Henri (sündinud 16. aprillil 1955)
* prints Jean (sündinud 15. mail 1957)
* printsess Margaretha (sündinud 15. mail 1957)
* prints Guillaume (sündinud 1. mail 1963)

Ametlikud kohustused ja huvid
-----------------------------

Charlottet huvitasid peamiselt laste, pere ja tervisega seotud valdkonnad ning aastatel 1959–1970 oli ta Luxembourgi Noorte Punase Risti president.

Vabal ajal tegeles ta meelsasti aianduse ja aiakunstiga. Lisaks nautis ta ka kalastamist, jahilkäimist, suusatamist ja veesporti.

Elu lõpuaastad
--------------

Elu viimastel aastatel põdes Charlotte kopsuvähki ning suri Fischbachi lossis 77-aastaselt.
Martin Schongauer. Madonna roosilehtlas. 1473
Bostonis asuv koopia, millel on oletatav algupärane tervikkompositsioon
**"Madonna roosilehtlas"** on Martin Schongaueri temperamaal puittahvlil, loodud 1473. aastal Colmari Püha Martini kiriku altarimaaliks. Maali peetakse ainsaks täiesti kindlalt Schongauerile omistatud teoseks. Kuulub tänapäeval Unterlindeni muuseumi (Musée d'Unterlinden) kogusse.

Teos kuulub samanimelisse pilditüüpi, mis on üks *hortus conclusus* '​e variante.

Kirjeldus
---------

Maal on mõõtmetelt 201 × 115 cm, maalitud puutahvlile. See kujutab neitsi Maarjat punases rikkalike voltidega kleidis ja mantlis, hoidmas Jeesuslast oma vasakul käsivarrel ja toetamas teda parema käega. Maarja pead ümbritseb ümmargune kuldne aupaiste, Jeesuse aupaiste on kujutatud ristikujuliselt säravate kiirtena. Maarja aupaiste kohal hõljuvad kaks väikest sinistes pikkades rüüdes inglit, kes hoiavat ta pea kohal krooni. Nii Madonna kui ka lapse pilk on suunatud pildist välja allapoole. Madonna selja taga on kullatud taustale maalitud sõrestikule toetuv punaste õitega roosipõõsas väikeste laululindudega nagu ohakalinnud ja punarinnad.

Maal on paigutatud puust nikerdatud uusgooti raami umbes 1900. aastal koos rikkalikult kaunistatud altaripealmiku ja tiibadega.

Ühe teosest loodud vähendatud koopia järgi arvatakse, et teos on algselt olnud suurem, umbes 250 × 165 cm. Seda on külgedelt ja ülalt maha lõigatud, nii et kaotsi on läinud selle ülemises osas olnud Jumal-Isa ja tuvina kujutatud Püha Vaim. Bostonis asuv koopia pole kindlasti loodud kunstniku enda käega, sellest annab tunnistust nägude teostuse nõrgem kvaliteet.

Pildid
------

* Teos uusgooti altarisse paigutatuna Colmari püha Martini kirikusTeos uusgooti altarisse paigutatuna Colmari püha Martini kirikus
* Altaripealmiku detailAltaripealmiku detail
* Lähivaade roosipõõsa ja lindudegaLähivaade roosipõõsa ja lindudega

Viited
------

1. ↑  Madonna of the Rose Bower. - Art and the Bible
2. ↑  Madonna and Child in a Rose Arbour. - Web Gallery of Art
**Emilie Pertels** (27. veebruar 1904 Narva – 10. juuli 1986) oli eesti õpetaja, Tallinna 20. Keskkooli direktor.

Elulugu
-------

Emilie Pertels sündis 27. veebruaril 1904 Narvas. 1907. aastal asusid ta vanemad Peterburi kubermangu. Isa rentis veski, mille ostis 1914. aastal päriseks.

Ta õppis 1920–1923 Petrogradi töölisfakulteetides ja seejärel kaheaastastel õpetajate kursustel, kus omandas algkooliõpetaja kutse. 1939–1948 õppis ta kaugõppijana Leningradi Herzeni-nimelises Pedagoogilises Instituudis, mille lõpetas keskkooli ajalooõpetaja kutsega.

1926. aastal Emilie abiellus, 1933 sündis poeg Robert. Perekond elas üle jälitamise nõukogude repressiivorganite poolt 1930. aastate lõpul. Ta viibis blokaadis kuni lastekodu evakueerimiseni (blokaadirõngast lahkudes kaalus 37 kg). 

Ta on olnud Tallinna Õpetajate Instituudi (hiljem Tallinna Pedagoogiline Instituut) liige (1949–1954).

Emilie Pertels suri 10. juulil 1986 ja maeti 15. juulil 1986 Pärnamäe kalmistule.

Töökäik
-------

* 1923–1926 töötas ta õpetajana Leningradi oblasti koolides; 1928–1931 õpetas Leningradi Pedagoogilises Tehnikumis; 1931–1942 oli ta algklasside õpetaja mitmes Leningradi koolis; 1942–1945 oli tööl Leningradi 10. Lastekodus, millega evakueerus Kuibõševi;
* 1945–1948 oli jälle tööl Leningradis ja suunati sealt ametlikult tööle Eesti NSVsse 1948. aastal
* 1948–1953 töötas ta Tallinna 2. Keskkoolis, sellest 1949–1953 direktorina
* 1953–1954 töötas Eesti NSV Haridusministeeriumis kõrgemate koolide ja pedagoogiliste koolide osakonna juhataja ametikohal
* 1954–1966 oli ta Tallinna 20. keskkooli direktor, kust läks pensionile

Tallinna-perioodil luges ta paralleelselt Tallinna Pedagoogilises Instituudis NSV Liidu ajaloo kursust.

Viited
------

1. ↑

|  |  |  |
| --- | --- | --- |
| Eelnev**Ellen Kuum** | **Tallinna 20. Keskkooli direktor**1954–1966 | Järgnev**Ülo Purde** |
**Kevin Wesley Love** (sündinud 7. septembril 1988 Santa Monicas) on Ameerika Ühendriikide elukutseline korvpallur, kes mängib 2014. aastast NBA klubis Cleveland Cavaliers. Love on tulnud 2016. aastal NBA meistriks ning USA koondisega olümpiavõitjaks ja maailmameistriks.

NBA karjäär
-----------

2008. aasta NBA *draft'*ist valis Love'i viiendana Memphis Grizzlies, kes vahetas ta edasi Minnesota Timberwolvesi. Timberwolvesi eest mängis Love kuus aastat ja tõi oma parimal, 2013/14. hooajal keskmiselt 26,1 punkti, 12,5 lauapalli ja 4,4 resultatiivset söötu mängus. Hooajal 2010/11 oli ta keskmiselt 15,2 lauapalliga kogu liiga parim lauavõitleja.

2014. aasta suvel vahetati Love Andrew Wigginsi ja Anthony Bennetti vastu Cleveland Cavaliersi. Love tuli Cavaliersiga 2016. aastal NBA meistriks, kui finaalseerias alistati 4 : 3 Golden State Warriors. Love mängis Warriorsi vastu NBA finaalis ka 2017. ja 2018. aastal, kuid siis kaotati seeriad vastavalt 1 : 4 ja 0 : 4.

Saavutused
----------

* NBA meister (2016)
* 5 korda valitud NBA tähtede mängule (2011, 2012, 2014, 2017, 2018)
* 2 korda valitud NBA sümboolsesse 2. viisikusse (2012, 2014)
* NBA enim arenenud mängija (2011)
* NBA uustulnukate sümboolne teine viisik (2009)
* NBA kolmepunktiviske võistluse võitja (2012)
* NBA hooaja parim lauavõitleja (2011)

Rahvuskoondis
-------------

Love on tulnud USA korvpallikoondisega 2010. aastal maailmameistriks ja 2012. aastal olümpiavõitjaks.

Välislingid
-----------

* Kevin Love – NBA.com
* Kevin Love – Basketball-Reference.com
**Madona**–**Lubāna raudtee** on endine raudteeliin, mis oli algselt kavandatud Riia–Ērgļi–Madona–Lubāna–Kārsava raudtee osaks. Raudtee pikkus oli 35 kilomeetrit.

Peatused Madona–Lubāna raudteeliinil
------------------------------------

* Läti Madona
* Läti Prauliena
* Läti Visagals
* Läti Meirāni
* Läti Jaunlubāna
* Läti Lubāna

Ajalugu
-------

Laiarööpmeline raudtee Madona ja Lubāna vahel valmis aastal 1935 ja avati liikluseks 16. novembril. Raudtee ehitati sinna Lubāna metsadest puitmaterjali väljaveoks, ühtlasi pidi see aitama kohalikel suhkrupeedi kasvatajatel oma kaupa turustada. Algul loeti see Riia–Ērgļi–Madona–Lubāna–Kārsava raudtee osaks ja see pidi jätkuma Kārsavani, ka oli kavas valminud lõigust Ērgļisse viiva raudteelõigu rajamine. Projektile tegid aga lõpu Läti annekteerimine ja teine maailmasõda. Sõja ajal raudtee suleti, ent liiklus sellel taastati juba aastal 1945.

Nõukogude perioodil oli liinil vaid kohalik tähtsus. Reisiliikluseks suleti see tee aastal 1963. Kaubaliiklus jätkus seal kuni aastani 1990. Aastal 2002 anti suletud liin kohaliku omavalitsuse valdusse. Läbirääkimised liini lõplikuks sulgemiseks algasid aastal 2004, aastal 2007 raudtee demonteeriti.

Viited
------

1. ↑  T. Altbergs, K. Augustāne, I. Pētersone. Dzelzceļi Latvijā. R: Jumava, 2009, 176. lk. ISBN 978-9984-38-698-0
2. ↑  Lauksaimnieks B. «Mani piedzīvojumi cukurbiešu audzēšanā». Sētā un Druvā, 01.07.1937.
3. ↑  T. Altbergs, K. Augustāne, I. Pētersone. Dzelzceļi Latvijā. R: Jumava, 2009, 178. lk. ISBN 978-9984-38-698-0
4. ↑  Par valsts dzelzceļa līnijas Madona-Lubāna nodošanu pašvaldību īpašumā
|  |  |
| --- | --- |
|  |  *See artikkel räägib Kolumbuse laevast; sellenimeliste kohtade kohta vaata lehekülge Santa Maria (täpsustus).* |

---

Santa Maria replika
**Santa Maria** oli Christoph Kolumbuse lipulaev, millel ta alustas oma esimest merereisi Ameerika avastamiseks. Tema teised laevad olid Niña ja Pinta.

Santa Maria hellitusnimi oli La Gallega, mis vanahispaania keeles tähendab laeva. Laev oli ehitatud kaubaveoks, töntsakas ja aeglane. Laeval oli kolm masti, millest kaks kandsid ühte suurt ruudukujulist purje, kolmandal oli kolmnurgakujuline puri. Laeva liik oli karakk.

Et ainult purjede jõul liikuva laeva kiirus sõltub peaasjalikult tuule kiirusest, siis on arvatud, et keskmine kiirus reisi vältel oli 4 sõlme ja maksimaalne kiirus 8 sõlme. Tüüpiline ööpäevane läbisõit oli 90–100 meremiili.

Kolmest laevast oli Santa Maria kõige aeglasem ja Pinta kiireim, ent erinevus kiiruses oli väike, oletatavasti vaid 0,1–0,2 sõlme. 

5. detsembril 1492 jooksis Santa Maria Haiti lähedal karile ja läks järgmisel päeval põhja. Laevast järele jäänud osadest laskis Kolumbus ehitada väikese sadama, mille nimeks pandi La Navidad (jõulud).

|  |  |
| --- | --- |
|  | Pildid, videod ja helifailid Commonsis: **Santa Maria** |
Kevin Kampl (2017)
**Kevin Kampl** (sündinud 9. oktoobril 1990 Solingenis) on Saksamaal sündinud Sloveenia jalgpallur, kes mängib poolkaitsjana Saksamaa kõrgliiga klubis RB Leipzig.

Ta alustas klubikarjääri Saksamaa klubis Leverkuseni Bayer, mille noorteakadeemiaga liitus ta 1997. aastal. 2010. aastal debüteeris ta Saksamaa esiliigas Greuther Fürthi meeskonnas. Hooajal 2011–12 mängis ta Saksamaa tugevuselt kolmanda liiga klubis VfL Osnabrück. 2012. aastal liitus ta Saksamaa esiliigasse kuulunud VfR Aalenis. Hooaja 2012–13 kolme esimese mänguga lõi ta liigas kaks väravat, millega pälvis ta Austria kõrgliiga klubi Salzburgi Red Bulli tähelepanu. Juba 2012. aasta augustis siirdus ta Salzburgi Red Bullli. Hooajal 2013–14 tuli ta Salzburgiga Austria meistriks.

2015. aasta jaanuaris liitus ta Saksamaa kõrgliiga klubiga Dortmundi Borussia. 2015. aasta augustis naasis ta Leverkuseni Bayeri. 2017. aasta augustis sõlmis ta nelja-aastase lepingu Leipzigiga.

Sloveenia jalgpallikoondises mängis Kampl aastatel 2012–2018 kokku 28 korda ja lõi kaks väravat.

Aastatel 2013 ja 2014 valiti ta Sloveenia aasta jalgpalluriks.

Saavutused
----------

Salzburgi Red Bull
* Austria Bundesliga: 2013–14
* Austria karikas: 2013–14

Välislingid
-----------

|  |  |
| --- | --- |
|  | Pildid, videod ja helifailid Commonsis: **Kevin Kampl** |
José Ramos-Horta (2022)
**José Manuel Ramos-Horta** (sündinud 26. detsembril 1946 Dilis) on Ida-Timori poliitik.

Ta oli aastatel 2007–2012 Ida-Timori president. Teist ametiaega on ta Ida-Timori president alates 20. maist 2022.

Ta on 1996. aasta Nobeli rahuauhinna laureaat ja endine peaminister.

1974. aastal oli ta üks Iseseisva Ida-Timori Revolutsioonilise Rinde (FRETILIN) asutajatest.

9. mail 2007 valiti ta Ida-Timori presidendiks. 11. veebruaril 2008 sai ta ebaõnnestunud riigipöördekatse käigus raskelt vigastada ning viidi ravile Austraaliasse. 17. aprillil 2008 pöördus ta kodumaale tagasi ja asus uuesti oma ametikohustusi täitma.

|  |  |  |
| --- | --- | --- |
| Eelnev**Mari Alkatiri** | **Ida-Timori peaminister**2006–2007 | Järgnev**Estanislau da Silva** |
| Eelnev**Xanana Gusmão** | **Ida-Timori president**2007–2012 | Järgnev**Taur Matan Ruak** |
| Eelnev**Taur Matan Ruak** | **Ida-Timori president**2022– | Järgnev' |

Välislingid
-----------

* "Oslos anti kätte Nobeli rahupreemiad", Eesti Päevaleht 11. detsember 1996 (DIGAR)

Nobel
Nobeli rahuauhinna laureaat

1901 Dunant, Passy • 1902 Ducommun, Gobat • 1903 Cremer • 1904 IDI • 1905 Suttner • 1906 Roosevelt • 1907 Moneta, Renault • 1908 Arnoldson, Bajer • 1909 Beernaert, d'Estournelles de Constant • 1910 IPB • 
1911 Asser, Fried • 1912 Root • 1913 La Fontaine • 1917 Punane Rist • 1919 Wilson • 1920 Bourgeois • 1921 Branting, Lange • 1922 Nansen • 1925 Chamberlain, Dawes • 1926 Briand, Stresemann • 1927 Buisson, Quidde • 1929 Kellogg • 1930 Söderblom • 1931 Addams, Butler • 1933 Angell • 1934 Henderson • 1935 Ossietzky • 1936 Lamas • 1937 Cecil • 1938 Nanseni Pagulasbüroo • 1944 Punane Rist • 1945 Hull • 1946 Balch, Mott • 1947 FSC ja AFSC (kveekerid) • 1949 Boyd Orr • 1950 Bunche • 1951 Jouhaux • 1952 Schweitzer • 1953 Marshall • 1954 UNHCR • 1957 Pearson • 1958 Pire • 1959 Noel-Baker • 1960 Lutuli • 1961 Hammarskjöld • 1962 Pauling • 1963 Rahvusvaheline Punase Risti Komitee ja Punase Risti Seltside Liiga • 1964 King • 1965 UNICEF • 1968 Cassin • 1969 ILO • 1970 Borlaug • 1971 Brandt • 1973 Kissinger, Lê (keeldus auhinnast) • 1974 MacBride, Satō • 1975 Sahharov • 1976 B. Williams, Corrigan • 1977 AI • 1978 as-Sādāt, Begin • 1979 Ema Teresa • 1980 Esquivel • 1981 UNHCR • 1982 Myrdal, García Robles • 1983 Wałęsa • 1984 Tutu • 1985 IPPNW • 1986 Wiesel • 1987 Arias • 1988 ÜRO Rahuvalvejõud • 1989 XIV dalai-laama • 1990 Gorbatšov • 1991 Suu Kyi • 1992 Menchú • 1993 Mandela, de Klerk • 1994 ‘Arafāt, Peres, Rabin • 1995 Pugwashi konverentsid, Rotblat • 1996 Belo, Ramos Horta • 1997 ICBL, J. Williams • 1998 Hume, Trimble • 1999 MSF • 2000 Kim • 2001 ÜRO, Annan • 2002 Carter • 2003 ‘Ebādī • 2004 Maathai • 2005 IAEA, al-Barāda‘ī • 2006 Grameen Bank, Yunus • 2007 Gore, IPCC • 2008 Ahtisaari • 2009 Obama • 2010 Liu • 2011 Sirleaf, Gbowee, Karmān • 2012 Euroopa Liit • 2013 Keemiarelvade Keelustamise Organisatsioon • 2014 Satyarthi, Yūsafzay • 2015  Tuneesia rahvusliku dialoogi nelik • 2016  Juan Manuel Santos  • 2017  ICAN  • 2018  Murad, Mukwege • 2019  Ahmed • 2020 Maailma Toiduprogramm • 2021 Ressa, Muratov • 2022 Alies Bialiacki, Memorial, 
Kodanikuvabaduste Keskus
Kasti nurkseotis
**Kasti nurkseotis** ehk **rööptappseotis** on seotis kastikülgede ühendamiseks.

Tavaliselt on see seotis tehtud täisnurga all ja liimitud. Liimitud kastil on suur liimimise ala, mis tagab tugeva ühenduse. Põhimõttelt sarnaneb see sõrmtappseotisega. Kastinurgaseotist kasutatakse kasti nurkades või kastilaadsetes konstruktsioonides, sellest tuleneb ka nimetus. Seotis ei ole sama vastupidav kui kalatappseotis, aga seda on kerge ja kiire hulgi toota.

Tootmine
--------

Kastinurkseotist tavaliselt tehakse kasutades ühte profiili, mis on pooltel teineteise suhtes nihutatud. Tänapäevastes töökodades on need tihti tehtud lauasaega, vahel kasutades lihtkraadiga lõikust. Tellimuse põhjal valmistatud seadmetega on võimalik lõigata profiili korraga mõlemalt poolt ja suhteliselt kiiresti. Traditsiooniliselt tehti seda käsitsi sae ja peitliga, uhkema mööbli tegijad teevad seda tänapäevani.

Kasutus
-------

Box joint detail from the lid of an Enigma machine
Kasutatakse mitmesuguste puidust kastide ja karkasside tegemiseks. Peamiselt kasutades seda liidest täisnurksete seoste tegemiseks, kuid on võimalik teha ka heksagoone ja muid ebatavalisi kujusid. Tavaliselt kasutatakse sahtlite külgedel ja kaantel, ehituslike elementide sidumiseks üldiselt aga mitte.

Vaata ka
--------

* Kalasabaseotis
* Eerungseotis
* Sõrmtappseotis

Viited
------

1. ↑
Vanamõisa järve hüppetorn koos rohkete laudsildadega
**Vanamõisa järv** (ka *Tõrva Vanamõisa järv*) asub Lõuna-Eestis Tõrva linna põhjapiiril Tõrva-Pikasilla maantee ääres. Järve pindala on umbes 2 ha ning sügavus küündib 10,5 meetrini. Järve kaldajoone pikkus on ligikaudu 633 meetrit. Järv on ühtlase ovaalse kujuga. Järve ääres asub Eesti kõrgeim hüppetorn (kõrgus umbes 11 m), võrkpalliplatsid ja tehislik supelrand.

Järv on allikaterikas. Sisse voolab 10–15 allikat, mõned neist roosteveelised. Väljavooluks on kraav Õhne jõkke. Järve vesi on kollakasroheline või heleroheline, keskmise kuni suure läbipaistvusega (2,4–5,3 m) ja tõenäoliselt vähe kihistunud.

Kirdekallas on nüüdseks liivane ning peaaegu täielikult kaetud puitpurretega, mujal on kaldad madalamad, kaetud soise maaribaga, veidi eemal peamiselt männimetsaga. Leidub õõtsikulisi kaldalõike.

Elustik
-------

Kaladest on esindatud angerjas, ahven, särg, haug, linask, latikas ja turb. Vähesel hulgal leidub järves fütoplanktonit, suuremal hulgal zooplanktonit. Loomadest vähesel hulgal esindatud jõevähid ja järvekarbid. Järve kõrkjatest ümbritsetud kallastes pesitsevad erinevad veelinnud. Samuti võib järves harva näha kopraid, kes on ilmselt pärit lähedal voolavast Õhne jõest.

Tekkeviis
---------

Kuigi järv on ilmselt mandrijäätekkeline, liigub selle kohta ringi rahvalegend, mille järgi asunud järv muiste paremal pool praegust Tõrvas asuvat Tartu maanteed keset viljarikkaid põlde. Järv olnud selge vee ja kõrgete kallastega. Rahvas pidanud järve pühaks ja hoidnud puhtana. Siis aga tulnud uued asukad, kes ei hoolinud järve ilust: prahti vette loopides pahandanud nad vetevaime. Ühel õhtul tõusnud järvest suur must härg ja sammunud õhtukaarde. Vesi voolanud pahinal järele. Kui härg oli järve praegusesse asukohta jõudnud, vajunud ta soosse. Tema kohale jäänud lainetama järv – sogane, sünge ja inimestele kardetav.

Viited
------

1. ↑  Tõrva Vanamõisa järve tekkimine

Kirjandus
---------

* Aare Mäemets. *Eesti NSV järved ja nende kaitse*, (Tallinn 1977)

Välislingid
-----------

* Vanamõisa järv keskkonnaportaalis
**Tõrva kõrtsihoone** on ajalooline maakivist ehitis Lõuna-Eestis Tõrva linnas. Seda peetakse Tõrva üheks esimeseks tänaseni säilinud ehitiseks ning linna sümboliks. Kõrtsihoone ehitati esmakordselt Pärnu–Tartu ja Viljandi–Valga maantee ristumiskohale 1834. aastal.

Algselt oli hoone valmistatud puidust ning see kuulus tollase Patküla mõisa omandisse. 1890. aasta sügisel põles vana puidust kõrtsihoone maha ning hoone ehitati taas üles maakivist. Kõrtsihoones tegutses kõrts ning tall.

Ümberehitatuna oli kõrtsihoone pikk krohvimata dekoratiivselt laotud maakivihoone, mis kaetud poolkelpkatusega. Uste ja akende avad olid historitsismile omaselt markeeritud valgete krohviraamistustega. Enamus hoone algsest väljanägemisest on restaureeritult säilinud tänaseni.

19. sajandi viimasel veerandil oli kõrtsihoone omanik ja kõrtsipidaja ning hobupostijaama ülem tollal Tõrva lähistel asuva Riiska talu omanik Hugo Wecram. Sajandi lõpus ostis kõrtsihoone läti rahvusest ärimees Zakrits, kes tellis uue kõrtsipidajana seniste savi- ja puunõude asemele klaaskannud ja fajansstaldrikud, mille alla oli varguste ennetamiseks graveeritud "Tõrva kõrtsist varastatud".

Pärast Teist maailmasõda tegutsesid hoones einelaud ja Tõrva Tarbijate Kooperatiivi kauplused.

Aastatel 1998–2000 renoveeriti Tõrva linna omandisse kuuluv kõrtsihoone, mille käigus vahetati välja hoone sarikad, laoti uus kivikatus ning restaureeriti hoone maakividest müüritis.

2017. aasta seisuga tegutsevad hoones infopunkt, kaks lillepoodi, postkontor, juuksur, bussijaam ja Musta Kõutsi Kõrts (bistroo), suletud on varem samas tegutsenud Swedbanki harukontor.

Välislingid
-----------

* Tõrva kõrtsihoone kultuurimälestiste riiklikus registris
Laevkalme Ojamaal
**Laevkalme** on kivikalme tüüp, kus kalme äärekivid on laotud laevakujuliselt (kivilaev). Surnud on maetud laevkalmesse tehtud kivikirstudesse kas põletatult või laibana. Laeva illusiooni on suurendatud sellega, et kõrgemad kivid on paigutatud otstesse.[*viide?*]

Oletatud on, et laevkalmeid valmistati soovist varustada surnud teises ilmas kõige vajalikuga. Samuti on arvatud, et laev oli vajalik surnuteilmas Helis.[*viide?*]

Kivikalmed levisid Põhja-Euroopas alates neoliitikumist, kõige arvukamalt rajati neid nooremal pronksiajal ja viikingiajal. Eriti levinud olid need Ojamaal. Läänemerest ida pool on üksikud laevkalmed leitud Ahvenamaalt, Edela-Soomest, Eestis Tallinna lähistelt ja Sõrvest ning Lätis Kuramaalt.

Kõige suurem laevkalme oli vähemalt 170 m pikkune Jellingi kivilaev Taanis, mis ei ole tervena säilinud. Rootsi pikim laevkalme oli 67-meetrine. Kõige väiksemad laevkalmed on kõigest mõne meetri pikkused.[*viide?*]

Eesti laevkalmed
----------------

Eesti alalt on leitud kolm laevkalmet, kaks Sõrves (Sõrve laevkalmed) ja üks Tallinna lähedal Väol (Väo kalmed), mille rajamisaeg on dateeritud umbes aastasse 900 eKr. Eesti laevkalmete päritolumaaks peetakse Ojamaad.

Viited
------

1. 1 2  Eesti entsüklopeedia, 12. kd. lk. 275
2. 1 2 3  Valter Lang. Baltimaade metalliaeg. Õppematerjale. Tartu, 2003, lk 18
Kevin Chris
**Kevin Chris** on eesti mustkunstnik. Ta alustas mustkunstnikukarjääri 2006. aastal.

Ta on esinenud lisaks Eestile ka Lätis, Leedus, Soomes ja Inglismaal ning teinud kaasa mitmes telesaates.

2011. aastal täiendas ta Eestit Eurovisiooni lauluvõistlusel esindanud Getter Jaani lavanumbrit mustkunstiga.

Kevin Chris on osalenud mitmes lavaprojektis konsultandi ja kaaslavastajana.[*viide?*] Ta on teinud lavalist koostööd ansamblitega Terminaator, Winny Puhh, Tanel Padari ja Getter Jaaniga.[*viide?*]

2013. aasta sügisel esines Kevin Chris oma šokimustkunstilavastusega "Uks".

2013. aastal luges ta Eesti Televisiooni saate "Ringvaade" otse-eetris saatejuht Marko Reikopi mõtteid.

Ta on Eesti mustkunstnike liidu liige.

Kevin Chris peab blogi.

Viited
------

1. 1 2  Mustkunstnik Kevin Chris ametlikul veebilehel.
2. 1 2  Mustkunstnik Kevin Chris Eesti Mustkunstnike Liidu veebilehel.
3. ↑  Cabaret Rhizome'i jõuab šokimustkunstietendus "Uks" ERR, 04.11.2013.
4. ↑  Mustkunstnik luges otse-eetris Marko Reikopi mõtteid ERR, 07.10.2013.
5. ↑  Kevin Chrisi blogi

Välislingid
-----------

* Ametlik veebileht
* Kevin Chrisi blogi
* Ametlik Facebooki leht
**José de Jesús Alfaro** (1800–1855) oli Nicaragua poliitik, aastal 1851 Nicaragua ülemdirektori kohusetäitja.

José de Jesús Alfaro oli poliitilistelt vaadetelt konservatiiv. 4. augustil 1851 korraldas kindral José Trinidad Muñoz Fernández koos Pablo Buitrago y Benaventega riigis sõjaväelise putši, mille tagajärjel riigipea José Laureano Pineda Ugarte pages Hondurasesse. Granadas seati seepeale riigipea ametisse José Francisco del Montenegro, kes aga peagi pärast ametisse astumist suri ja tema asemele asus José de Jesús Alfaro. Ülemdirektoriks kuulutasid end ka Hondurasesse pagenud Pineda ja ka Justo Abaunza Leónis. 

Hondurase president Juan Lindo asus Pinedad toetama ja see naasis Hondurase vägede toetusel Nicaraguasse, võttes võimu üle nii Abaunzalt kui ka Alfarolt. Mõnda aega oli ta siiski võimul koos Granada fraktsiooni juhi Fulgencio Vegaga. Francisco Castellón Sanabria arvates oli nende intriigide taga San Salvadori piiskop José Jorge Viteri y Ungo.

Viited
------

1. ↑  Nicaragua worldstatesmen.org
2. ↑  Justo Abaunza (1851). El senador director provisorio a sus compatriotas. Imprenta de la Libertad.

|  |  |  |
| --- | --- | --- |
| Eelnev**José Francisco del Montenegro** | **Nicaragua ülemdirektor**5. august 1851 – 11. august 1851 | Järgnev**José Laureano Pineda Ugarte** |
**Johann von Krieckenbeck**, teise nimega **Spor** (surnud 1470 või 1471) oli Liivi ordu maamarssal aastatel 1468–1470.

Johanni vanemad olid Evert von Krieckenbeck-Spor Hertenist ja Hermann Dückeri tütar. Ta pärines Jülichist Reinimaalt Kirchhertenist. Tema suguvõsa kuulus Jülichi maa-aadli keskkihi hulka.

1439. aastal on Krieckenbecki märgitud kumpanina Paides, 1450 oli ta aga Dünaburgi komtuur. 1451 sai ta samasse ametisse Aizkraukles, 1453 Kuldīgas ja 1462 Tallinnas. 1468 valiti ta maamarssaliks. Kaks aastat hiljem tagandati ta aga ametist ja vangistati. Ta oli vangis Võnnus, kus ta peagi ka suri, ehkki tema surma-aasta pole täpselt teada. Tema hauakirja järgi võis see juhtuda 2. veebruaril 1471, ent see pole päris kindel.

Kirjandus
---------

* *Ritterbrüder im livländischen Zweig des Deutschen Ordens*. Köln: Böhlau, 1993. Nr. 511 (lk 392–393).


|  |  |  |
| --- | --- | --- |
| Eelnev**Heinrich Weldege** | **Dünaburgi komtuur**1450 | Järgnev**Konrad von Vietinghoff** |
| Eelnev**Heinrich Schleier** | **Aizkraukle komtuur**1451–1453 | Järgnev**Konrad von Vietinghoff** |
| Eelnev**Johann von Stemmen** | **Kuldīga komtuur**1453–1462 | Järgnev**Lubbert von Varssem** |
| Eelnev**Gerhard von Mallinckrodt** | **Tallinna komtuur**1462–1468 | Järgnev**Johann Wolthus von Herse** |
| Eelnev**Gerhard von Mallinckrodt** | **Liivi ordu maamarssal**1468–1470 | Järgnev**Lubbert von Varssem**



 |
Kevin Connauton 2014. aastal Columbus Blue Jacketsis
**Kevin Connauton** (sündinud 23. veebruaril 1990 Edmontonis) on Kanada jäähokimängija, kes mängib kaitsjana NHL-i klubis Philadelphia Flyers.

Hooajal 2008/09 mängis ta Western Michigan University jäähokimeeskonnas ja 2009/10 Western Hockey League'i klubis Vancouver Giants.

2009. aastal valis Vancouver Canucks ta NHL-i *draft* '​is 83. valikuna. 2010. aasta aprillis sõlmis ta Canucksiga kolmeaastase lepingu. Hooajal 2010–11 asus ta mängima American Hockey League'is (AHL) Canucksi tütarklubis Manitoba Moose. Aastatel 2011–2013 mängis ta samasse liigasse kuuluvas Chicago Wolvesis. 2012. aastal osales ta AHL-i tähtede mängul.

2013. aasta aprillis kaubeldi Connauton Canucksist Dallas Starsi. NHL-is tegi ta lõpuks debüüdi Dallas Starsi meeskonnas 24. oktoobril 2013 mängus Calgary Flamesi vastu. NHL-i karjääri jooksul on ta hiljem mänginud veel Columbus Blue Jacketsis (2014–2016), Arizona Coyotesis (2016–2019), Colorado Avalanche'is (2019–2020) ja Florida Panthersis (2020–2021). Flyersiga liitus ta 2021. aasta detsembris.

Viited
------

1. ↑  "Flyers claim defenseman Kevin Connauton on waivers from Florida". nhl.com. 7.12.2021. Vaadatud 26.4.2022

Välislingid
-----------

* Kevin Connauton NHL.com lehel
* Kevin Connauton hockeydb.com lehel

| * v
* r
Philadelphia Flyers |
| --- |
| 
**Väravavahid**: Carter Hart **·** Felix Sandström |
| 
**Kaitsjad**: Justin Braun **·** Tony DeAngelo **·** Ryan Ellis **·** Ivan Provorov **·** Rasmus Ristolainen **·** Travis Sanheim **·** Nick Seeler **·** Cam York **·** Jegor Zamula |
| 
**Ründajad**: Wade Allison **·** Cam Atkinson **·** Kieffer Bellows **·** Noah Cates **·** Sean Couturier **·** Nicolas Deslauriers **·** Elliot Desnoyers **·** Joel Farabee **·** Tyson Foerster **·** Morgan Frost **·** Kevin Hayes **·** Travis Konecny **·** Tanner Laczynski **·** Scott Laughton **·** Brendan Lemieux **·** Owen Tippett **·** James van Riemsdyk |
José Sócrates
**José Sócrates Carvalho Pinto de Sousa** (sündinud 6. septembril 1957 Portos) on Portugali poliitik, aastatel 2005–2011 peaminister. 

Ta oli ka Sotsialistliku Partei esimees (peasekretär) 24. septembrist 2004 kuni tagasiastumiseni 5. juunil 2011 pärast partei kaotust parlamendivalimistel.

Ta on õppinud Coimbras ehitusinseneriks ja hiljem õppinud õigusteadust Lissabonis.

Poliitilist karjääri alustas ta nelgirevolutsiooni ajal. 1986. aastal sai ta Castelo Branco ringkonna presidendiks. 1987 valiti ta Portugali parlamenti. Aastatel 1999–2002 oli ta keskkonnaminister António Guterresi valitsuses. Pärast Sotsialistliku Partei võitu ennetähtaegsetel parlamendivalimistel 2005. aastal sai José Sócrates peaministriks. Ta oli peaminister alates 12. märtsist 2005, astus tagasi 23. märtsil 2011, kuna opositsiooniparteid ei toetanud tema kärpekava, kuid püsis ametis peaministri kohusetäitjana 21. juunini 2011.

José Sócrates jätkas tööd peaministrina ka pärast septembris 2009 toimunud parlamendivalimisi. Tema vähemusvalitsus astus ametisse 12. oktoobril 2009.

Tunnustus
---------

* 2005 Valgetähe I klassi teenetemärk

|  |  |  |
| --- | --- | --- |
| Eelnev**Pedro Santana Lopes** | **Portugali peaminister**12. märts 2005 – 21. juuni 2011 | Järgnev**Pedro Passos Coelho** |
1904
**José Patricio Guggiari Corniglione** (17. märts 1884 Asunción – 30. oktoober 1957 Buenos Aires) oli Paraguay president aastail 1928–1932.

Ta sai hariduse õigus- ja sotsiaalteadustes. Aastatel 1908–1910 töötas ta advokaadina. Pärast seda asutas ta liberaalse partei ning 1912. aastal valiti ta kongressi liikmeks. 1920. aastal sai ta siseministriks.

Paraguay presidendid

C.A. López | F.S. López | Machain\* | Rivarola | Jovellanos\* | Gill | Uriarte | Bareiro | Caballero | Escobar | J.G. González | M. Morínigo\* | Egusquiza | Aceval | Carvallo\* | Escurra | Gaona\* | Báez\* | Ferreira | González Navero\* | Gondra | Jara\* | Rojas\* | Peña\* | González Navero\* | Schaerer | M. Franco | Montero\* | Gondra | Eus. Ayala\* | El. Ayala\* | Riart\* | El. Ayala | Guggiari | Eus. Ayala | R. Franco\* | Paiva | Estigarribia | H. Morínigo | Frutos\* | J.N. González | Rolón\* | Molas | Chávez | Romero\* | Stroessner | Rodríguez | Wasmosy | Cubas | González Macchi | Duarte | Lugo | Franco | Cartes | Mario Abdo Benítez
  
\* *kohusetäitja või ajutine*
|  |  |
| --- | --- |
|  |  *See artikkel räägib alevikust Rae vallas; endise küla kohta Lohusuu vallas vaata artiklit Lagedi (Lohusuu)* |

---

**Lagedi** on alevik Harju maakonna Rae vallas.

Kohalik kool alustas tegevust 1785. aastal ning kannab praegu Lagedi põhikooli nime. Aleviku keskusehoones tegutseb Lagedi raamatukogu.

Lagedil on elanud kunstnik ja loodusteadlane Ott Kangilaski. Lagedil asus ka Voldemar Pätsi suvekodu, kus praegu on Eesti Vabadusvõitluse muuseum.

Alevikku läbib Tallinna–Tartu raudteeliin, millel asub Lagedi raudteejaam.

8. augustil 2007 avas AS Rudus Eesti Lagedil Eesti suurima betoonitehase.

Elanike arv
-----------

**Lagedi elanike arv**| Aasta | 1959 | 1970 | 1979 | 1989 | 1996 | 2003 | 2007 | 2009 | 2012 | 2015 |
| --- | --- | --- | --- | --- | --- | --- | --- | --- | --- | --- |
| Elanike arv | 512 | 685 | 807 | 767 | 738 | 852 | 860 | 851 | 913 | 911 |

Vaata ka
--------

* Eesti Vabadusvõitluse Muuseum

Viited
------

1. ↑  Statistikaamet, vaadatud 10.11.2020.
2. ↑  Eesti haldus- ja asustusjaotuse klassifikaator, vaadatud 9.06.2014.
3. ↑  Rae valla koduleht (vaadatud 26.11.2016)

Rae valla vapp.
Rae valla asulad

**Alevikud:** Assaku | Jüri | Lagedi | Peetri | Vaida  

**Külad:** Aaviku | Aruvalla | Järveküla | Kadaka | Karla | Kautjala | Kopli | Kurna | Lehmja | Limu | Pajupea | Patika | Pildiküla | Rae | Salu | Seli | Soodevahe | Suuresta | Suursoo | Tuulevälja | Urvaste | Uuesalu | Vaidasoo | Vaskjala | Veneküla | Veskitaguse | Ülejõe
**Gozo** (malta *Għawdex* ['audeš]) on 67 km² suurune Maltale kuuluv saar Vahemeres. Saarel elab 30 750 inimest. Gozo suurim linn on Victoria. Saare nimi tähendab vanaaraabia keeles õnne.

Gozol pole jõgesid, ehkki on säilinud ojasängid.

Gozo asub Malta saarest loodes. Saari lahutab 6 kilomeetri laiune väin. Kuna väinas on teisigi, väiksemaid saari, siis arutatakse kava ehitada üle väina sild. Esialgu käib saartevaheline transport siiski parvlaevade ja helikopteritega. Parvlaevapilet on alaliselt Gozol elavatele inimestele oluliselt odavam.

Saar oli asustatud juba 5. aastatuhandel eKr. Sellest ajast pärinevad megaliitehitised. Arvatavasti pärinesid esimesed elanikud Sitsiiliast.

Juulis 1551 vallutasid saare Türgi mereröövlid, orjastasid saare elanikud, keda oli üle 5000, ja müüsid nad Liibüas orjadeks.

Gozot on kogu ajaloo vältel valitsetud Malta saarelt, välja arvatud autonoomia perioodil 28. oktoobrist 1798 5. septembrini 1800.

Välislingid
-----------

* Gozo koduleht
* Gozo – GuidetoMalta.net